અમદાવાદમાં જાહેર રસ્તા પરનાં દબાણોની નવાઇ નથી. ખુદ અમદાવાદ કોર્પોરેશનના તાજેતરમાં એક સર્વે મુજબ શહેરના ૭૩ કિ.મી.થી પણ લાંબા ટીપી રસ્તા દબાણગ્રસ્ત છે. તેમાં પણ દબાણની ગાડી લઇને જે તે રસ્તા પરના લારી-ગલ્લા અને પાથરણાંને હટાવ્યા બાદ ગણત્રીના દિવસોમાં ફરી દબાણો ખડકાઇ જાય છે. કોર્પોરેશનના છ ઝોન પૈકી તમામે તમામ ઝોનમાં સ્થાનિક એસ્ટેટ વિભાગની ‘મીઠી નજર’થી દબાણોની વિકરાળ બનેલી સમસ્યા હવે રિવરફ્રન્ટના નયનરમ્ય કાંઠા વિસ્તારમાં ફેલાઇ છે. ‘હપતાખાઉં’ મ્યુનિસિપલ એસ્ટેટ વિભાગની ખિસ્સાં ભરવાની વૃત્તિથી રિવરફ્રન્ટમાં લારી ગલ્લાનો ઝમેલો વધતો જાય છે.